חוק טיפול בחולי נפש (תיקון מס' 12), התשפ"ג-2023
הצעת חוק ממשלתית, הכנסת ה-25
פורסם: ספר החוקים, חוברת 3051, עמ' 410, 2023-06-21T00:00:00+03:00
חוק זה קובע הוראות לעניין חברי הוועדות הפסיכיאטריות שממונות ופועלות לפי חוק טיפול בחולי נפש, התשנ"א-1991. 
החוק מבטל את ההבחנה שהיתה קיימת בין עובדי מדינה לבין מי שאינם עובדי מדינה לעניין מינוי פסיכיאטרים לכהן כחברי ועדה פסיכיאטרית מחוזית, וכעת ימונו שני הפסיכיאטרים שהם חברי הוועדה המחוזית מרשימה אחת שאותה יערוך השר בהתייעצות עם ההסתדרות הרפואית בישראל. נוסף על כך, החוק מחיל על חברי הוועדות הפסיכיאטריות השונות הוראות להבטחת טוהר המידות ומניעת ניגוד עניינים. כמו כן החוק קובע הגבלה על תקופת הכהונה של חבר ועדה פסיכיאטרית והוראות לעניין הפסקת הכהונה על ידי השר לפני תום התקופה. כמו כן לפי הוראות חוק זה ימונה שופט בדימוס אשר יהיה אחראי על בירור תלונות על התנהגות חברי הוועדה במסגרת מילוי תפקידם, והוא יהיה מוסמך, בין השאר, להמליץ לשר להעביר חבר ועדה מכהונתו או להתלות את כהונתו או להתרות בו.